ເລ​ຂາ​ທິ​ການ​ໃຫຍ່ ສ​ປ​ຊ ຮຽກ​ຮ້ອງ​ໃຫ້ຢຸດຍິງ ສີ່ມື້ ເພື່ອ​ມະ​ນຸດ​ສະ​ທຳ ໃນ​ຢູ​ເຄ​ຣນ ເນື່ອງ​ໃນ​ບຸນ​ອິ​ສ​ເຕີ້ 
​ທ່ານ​ກິວເຕ​ເຣັ​ສ ຮຽກ​ຮ້ອງ​ໃຫ້ຢຸດ​ການ​ສູ້​ລົບ​ ຊຶ່ງ​ຈ​ະເລີ້ມ​ຂຶ້ນໃນ​ວັນ​ທີ 21 ເມ​ສາ ​ອັນເປັນ​ວັນວັນ​ພະ​ຫັດ​ສັກສິ​ດ ຢູ່​ໃນ​ປະ​ຕິ​ທິນ​ຄ​ຣິ​ສຕຽນ​ອອກ​ໂຕ​ດັອກ​ ໄປ​ເຖິງວັນ​ທີ 24 ເມ​ສາ.
ເລຂາທິການໃຫຍ່ອົງການສະຫະປະຊາຊາດ ທ່ານແອນໂຕນິໂອ ກູເຕເຣັສ ໄດ້ຂໍຮ້ອງໃນວັນອັງຄານວານນີ້ ໃຫ້ມີການຢຸດຍິງທາງດ້ານມະນຸດສະທຳເປັນເວລາສີ່ມື້ ທີ່ກົງກັບວັນບຸນອິສເຕີຂອງສາສະໜາອອກໂທດັອກ ໃນຂະນະທີ່ການເຮັດສົງຄາມຂອງຣັດເຊຍຢູ່ໃນຢູເຄຣນໄດ້ກ້າວເຂົ້າສູ່ຂັ້ນຕອນທີ່ເປັນອັນຕະລາຍໃໝ່ ທ່ານໄດ້ກ່າວກ່ຽວກັບການບຸກໂຈມຕີຂອງຣັດເຊຍ ຢູ່ທາງພາກຕາເວັນອອກຂອງຢູເຄຣນວ່າ “ເປັນການໂຈມຕີທີ່ຮຸນແຮງ ແລະຈຳນວນພົນລະເຮືອນທີ່ໜ້າຢ້ານກົວທີ່ພວກເຮົາໄດ້ເຫັນເທົ່າທີ່ຜ່ານມາ ແມ່ນຍັງໜ້ອຍຢູ່ຖ້າປຽບທຽບໃສ່ຄວາມໂຫດຮ້າຍທີ່ພວມຈະເກີດຂຶ້ນຢູ່ຂ້າງໜ້າ ເລື້ອງນີ້ບໍ່ສາມາດທີ່ຈະອະນຸຍາດໃຫ້ເກີດຂຶ້ນໄດ້ ຫຼາຍຮ້ອຍພັນຂອງຊີວິດກຳລັງຕົກຢູ່ໃນອັນຕະລາຍ ” ທ່ານກູເຕເຣັສ ຮຽກຮ້ອງໃຫ້ຢຸດການສູ້ລົບ ຊຶ່ງຈະເລີ້ມຂຶ້ນໃນວັນທີ 21 ເມສາ ອັນເປັນວັນວັນພະຫັດສັກສິດ ຢູ່ໃນປະຕິທິນຄຣິສຕຽນອອກໂຕດັອກ ໄປເຖິງວັນທີ 24 ເມສາ ເວລາເຂົາເຈົ້າສະຫລອງບຸນອິສເຕີ ທັງ ຊາວຢູເຄຣນ ແລະຣັດເຊຍ ສະຫລອງບຸນອິສເຕີ ຢູ່ໃນໄລຍະນີ້ ຫົວໜ້າອົງການສະຫະປະຊາຊາດ ໄດ້ກ່າວຕໍ່ບັນດານັກຂ່າວຢູ່ຕໍ່ໜ້າຮູບປັ້ນ Knotted Gun ທີ່ເຮັດໂດຍນັກສິນລະປິນສະວີເດັນ ທ່ານຄາລ ເຟຣດຣິກ ເຣີເຕີວາດ ຮູບຫລໍ່ທອງແດງທີ່ເປັນປືນສັ້ນແມັກນຳ ໃຫຍ່ 357 ທີ່ເລົາປືນກ້ຽວເປັນຂອດ ແລະອຸທິດໃຫ້ແກ່ໂລກ ທີ່ບໍ່ຮຸນແຮງ ທ່ານກູເຕເຣັສ ກ່າວວ່າ ການຢຸດສູ້ລົບໄລຍະສັ້ນ ຈະອະນຸຍາດໃຫ້ມີການເປີດທາງຜ່ານສຳລັບພົນລະເຮືອນເພື່ອມະນຸດສະທຳ ຜູ້ທີ່ຕ້ອງການໜີອອກຈາກເຂດສູ້ລົບ ໃນການປະຕິບັດດັ່ງກ່າວດ້ວຍການຊ່ວຍເຫລືອຂອງຄະນະ ກຳມະການສະພາກາແດງສາກົນ ແລະຍັງຈະອະນຸຍາດໃນການຊ່ວຍເຫລືອດ້ານສະບຽງໃຫ້ແກ່ຜູ້ຄົນທີ່ ຢູ່ໃນເຂດໂຈມຕີທີ່ຮ້າຍແຮງ ຮວມທັງເມືອງມາຣີອູໂປລ ເຄີສັນ ໂດແນັດ ແລະລູຮານ “ສະຫະປະຊາຊາດພ້ອມແລ້ວທີ່ຈະສົ່ງຂະບວນລົດຊ່ວຍເຫລືອມະນຸດສະທຳ ໃນລະຫວ່າງໄລຍະນີ້ ໄປຫາສະຖານທີ່ເຫລົ່ານັ້ນ ພວກເຮົາກຳລັງສົ່ງແຜນການລາຍລະອຽດ ໄປຫາທຸກພັກຝ່າຍ ” ແຕ່ທ່ານບໍ່ໄດ້ກ່າວ ຖ້າຫາກທຸກພັກຝ່າຍ ໂດຍສະເພາະຣັດເຊຍ ໄດ້ໃຫ້ສັນຍານ ເຕັມໃຈທີ່ຈະປະຕິບັດ ເຊັ່ນວ່າການຢຸດຍິງຊົ່ວຄາວ ເລຂາທິການໃຫຍ່ກ່າວວ່າ “ສຳລັບຊີວິດທັງໝົດ ຫລືເຫດຜົນຂອງການເສຍຊີວິດ ຂ້າພະເຈົ້າຮຽກຮ້ອງໃຫ້ຣັດເຊຍ ແລະຢູເຄຣນ ໃຫ້ຢຸດສຽງປືນແລະແຜ້ວທາງໄປສູ່ຄວາມປອດໄພສຳຫລາຍຄົນທີ່ຕົກຢູ່ໃນຄວາມສ່ຽງຢ່າງກະທັນຫັນ ໄລຍະສີ່ມື້ຂອງບຸນອິສເຕີນີ້ ຄວນເປັນເວລາທ້ອນໂຮມຮັກສາຊີວິດ ແລະຫາລືເພື່ອຍຸຕິຄວາມທໍລະມານ ຢູ່ໃນຢູເຄຣນ